Eskom: Dís die redes vir beurtkrag | Maroela Media
Jabu Mabuza. Foto: Itumeleng English/African News Agency(ANA)
Beurtkrag sal Vrydag vir die derde agtereenvolgende dag toegepas word terwyl Eskom hoop om oor die naweek die ligte aan te hou.
Jabu Mabuza, waarnemende uitvoerende hoof van Eskom, het gisteraand tydens 'n mediakonferensie gesê fase 1-beurtkrag sal Vrydag van 9:00 tot 23:00 toegepas word "en daarna verwag ons geen verdere beurtkrag nie".
Volgens Mabuza is die besluit om dié week weer beurtkrag toe te pas nie ligtelik geneem nie. Hy het ook om verskoning gevra dat Suid-Afrikaners nie genoegsame vooraf waarskuwing ontvang het nie.
Die rede vir die herinstelling van beurtkrag was volgens Mabuza weens 'n kombinasie van faktore, insluitend ketelbuislekkasies in ses eenhede by van sy kragstasies en die steenkoolvervoerband by Medupi wat probleme gegee het.
Mabuza het gesê Eskom het sy noodstelsels en reserwes ingespan, maar dat dit uiteindelik groter risiko's meegebring het. Hy het gesê daar moet drasties meer instandhoudingswerk gedoen word, maar dat Eskom deur erge finansiële beperkings in die gesig gestaar word.
Volgens Mabuza verstaan die kragvoorsiener die ongerief wat beurtkrag tot gevolg het en die impak wat dit op die ekonomie en samelewing in geheel het. Hy het Suid-Afrikaners om verskoning gevra.
Natasha Mazzone, die DA se skaduminister van openbare ondernemings, het in reaksie gesê Eskom se bestuur is duidelik uit sy diepte om die krisis te hanteer en dat die kragvoorsiener se omkeerstrategieë duidelik nie veel opgelewer het nie.
"Die realiteit is dat die publiek nie Eskom vertrou om die ligte aan te hou nie." Sy het gesê daar moet verantwoordbaarheid wees van die onderskeie rolspelers.
"Pres. Cyril Ramaphosa se leierskap van stilte en geduld bring nie vertroue mee nie. Stilte maak nie probleme reg nie, maar aksie. Suid-Afrikaners moet die waarheid oor Eskom vertel word."
Dis darem nou rèrig baie slim meer instandingswerk gedoen moet word Kan jy dit glo ? Instandhouding hoekom ?
Die verskoning is slap….dit is onaanvaarbaar dat daar nie behoorlike instandhouding gedoen word nie.Trouens, elke dag moet daar inspeksie gehou word..oral..wat Eskom aan betref..en so word daar mos dan gesien waar daar moontlik probleme kan ontstaan en aandag aan gegee word.Hoekom wag totdat alles inmekaar stort? Hulle kry buitensporige salarisse en al die 'ekstras' wat ook heeltemal onnodige is siende die werk nie na behore gedoen word nie.
SA het beurtkrag en nie lank terug nie moes ek lees in die koerant dat SA vir Zimbabwe krag voorsien… nou moet ons in SA onder dit lei… maak mens woedend….
zuma het in sy tyd gese daar sal nooit beurtkrag weer wees nie. dit wys net weer ons kan die spul nie glo nie en hulle weet nie wat aangaan nie. daar word nou al hoe lank belowe dat daar n omkeerplan is en die saak kry aandag. geen bonusse vir die mense nie.